Il-Fondazzjoni Richmond, l-ikbar NGO fis-settur tas-saħħa mentali, ikkritikat il-White Paper li tipproponi l-legalizzazzjoni tal-kannabis. Filwaqt li tibbaża l-pożizzjoni tagħha fuq riċerka kredibbli, il-Fondazzjoni tisħaq fi stqarrija li anke ftit użu tal-kannabis fl-adolexxenti jista' jħalli impatt fuq l-iżvilupp emozzjonali tagħhom. Barra minn hekk, l-NGO qalet ukoll li r-riċerka turi li l-legalizzazzjoni tal-kannabis irriżultat f'żieda ta' każijiet ta' avvelenament aċċidentali tat-tfal. L-istqarrija tikkonkludi kif il-White Paper jidher li għandha natura promozzjonali jew f'forma ta' relazzjonijiet pubbliċi, hekk kif turi naħa waħda biss tal-argument, l-aktar favur l-użu tal-kannabis. Richmond qalet li l-White Paper tal-Gvern ma tippreżentax bilanċ bejn it-tajjeb u l-ħażin fl-użu regolari u r-regolarizzazzjoni tal-kannabis u tħalli numru ta' mistoqsijiet mhux imwieġba u ambigwitajiet. Barra minn hekk, saħqet li l-White Paper tagħti impressjoni li l-proċess tal-legalizzazzjoni qed ikun mgħaġġel bla bżonn u staqsiet kif ġie assessjat l-impatt tal-legalizzazzjoni tal-kannabis fuq is-servizzi pubbliċi. Il-Fondazzjoni żiedet tgħid li fil-White Paper m'hemmx referenza għar-riċerka. "Mhux imsemmija l-ammont kbir ta' data li tippreżenta d-diffikultajiet li jgħaddu minnhom in-nies minħabba l-użu tal-kannabis, kemm dawk immedjati kif ukoll wara tul ta' żmien," qalet l-NGO. Ikkritikat it-tkabbir tal-pjanti fid-dar L-NGO, li tgħin lil persuni bi problemi ta' saħħa mentali, ikkwotat riċerka li turi li adolexxenti li jużaw id-droga biex mingħalijhom ilaħħqu mal-isfidi tal-ħajja, jistgħu jitilfu l-iżvilupp tal-ħiliet li jgħinuhom jegħlbu l-isfidi. "B'hekk, hemm ċans li jibqgħu emozzjonalment immaturi, bil-konsegwenza li dan jaffettwa r-relazzjonijiet tagħhom, kif irabbu t-tfal u l-kontribut tagħhom lejn is-soċjetà," qalet il-Fondazzjoni. Ikkritikat ukoll il-proposta li jitkabbru pjanti fid-djar, peress li din tkun xi ħaġa li ma tistax tiġi kkontrollata jew infurzata u li għandha impatt kbir mhux biss fuq il-persuni li jieħdu s-sustanza, iżda għas-soċjetà inġenerali. "Jekk ma rridux li t-tfal jesperjenzaw l-użu tas-sustanzi, għalfejn qed naqblu fit-tkabbir tas-sustanzi fid-djar fejn qed jikbru? Jekk l-użu tal-kannabis se jsir parti mit-trobbija tat-tfal, għax se tkun permessibbli (jew promossa), nistennew li aktar persuni se jinkludu l-użu tas-sustanzi f'ħajjitom minn età żgħira," tenniet l-NGO. Fl-istqarrija, l-esperti qalu li l-proposta għad-dekriminalizzazzjoni tal-pussess tal-kannabis teħtieġ ukoll titjib estensiv u konsiderazzjoni fil-proċessi edukattivi nazzjonali ta' Malta biex ikun żgurat li n-nies ikunu konxji tal-impatti reali tal-għażliet tagħhom. Ir-Rak k omandazzjonijiet tal-Fondazzjoni Il-Fondazzjoni Richmond qalet li l-Gvern għandu jwettaq valutazzjoni tal-impatt soċjali tal-introduzzjoni tal-miżuri li qed ikunu proposti, għax hekk biss wieħed jista' jiddeċiedi jekk dan għandux ikun pass li tieħu Malta. Enfasizzaw ukoll il-bżonn ta' studji dwar l-użu tad-drogi u l-impatt tagħhom fuq is-soċjetà Maltija, biex jippermetti żvilupp ibbażat fuq evidenza. L-NGO tgħid li l-istrutturi biex jinfurmaw lill-pubbliku dwar ir-riskji tal-użu tal-kannabis għandhom jiġu msaħħa. Qalet ukoll li "jekk il-pussess tal-kannabis jiġi legalizzat, se jiġu introdotti ħwienet liċenzjati minn fejn tinxtara. Il-professjonisti fil-qasam għandhom jinżammu responsabbli li l-kannabis li tinbiegħ hi magħmula minn komponenti siguri u min jixtri għandu jkun jaf li l-kimiċi użati kienu kkontrollati biex ikunu kemm jista' jkun siguri. L-età tax-xerrejja, u l-kwantitajiet permessibbli jistgħu jiġu rregolati mill-qrib". L-istqarrija tal-Fondazzjoni Richmond tista' titniżżel minn hawn. Download Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_6093b7fbd40c1_rand.td-a-rec-img{text-align:left}.td_uid_3_6093b7fbd40c1_rand.td-a-rec-img img{margin:0 auto 0 0}